
REFERAT

privind modificarea şi completarea tarifelor la transportul urban de călători în Municipiul Timişoara prevăzute în Anexa la HCL nr. 255/30.06.2009

Prin Hotărârea Consiliului Local nr. 255/2009 s-a aprobat reactualizarea tarifelor prevăzute în Anexa la Hotărârea Consiliului Local  nr. 397/26.09.2006, cu rata inflaţiei aferentă anilor 2006 – martie 2009.

Prin adresa cu nr. 7427 din data de 10.06.2010, înregistrată la Primăria Municipiului Timişoara cu nr. RE2010-004004/10.06.2010, Regia Autonomă de Transport Timişoara solicită modificarea şi completarea tarifelor la transportul urban de călători.


Prin aceeaşi adresă menţionată mai sus, Regia Autonomă de Transport Timişoara precizează faptul că abonamentele pentru persoanele fizice şi juridice nu se modifică, precum şi faptul că au introdus tarife noi, cum ar fi:

· tarif social pentru pensionari şi persoane cu vârsta peste 70 de ani;

· abonament pentru persoane juridice, nominal şi nenominal de 1 linie urban şi 1 linie expres.
Menţionăm că modificarea tarifelor la transportul urban de călători a fost aprobată de Consiliul de Administraţie al Regiei Autonome de Transport Timişoara  prin Hotărârea nr. 45/11.05.2010.
Potrivit art. 17 alin. (1) lit. m) şi o) din Legea nr. 92/2007 a serviciilor de transport public local, consiliile locale, consiliile judeţene şi Consiliul General al Municipiului Bucureşti au următoarele atribuţii:

- stabilirea, ajustarea şi modificarea tarifelor de călătorie pentru serviciul de transport public local de persoane, cu respectarea prevederilor legale privind modalitatea de gestionare a serviciului;

- asigurarea resurselor bugetare pentru susţinerea totală sau parţială a costurilor de transport public de persoane pentru unele categorii sociale defavorizate, stabilite prin hotărâri ale consiliilor locale, ale consiliilor judeţene, ale Consiliului General al Municipiului Bucureşti, după caz, ori prin lege.

  
Articolul 43 lit. b) şi d) din Legea nr. 92/2007 a serviciilor de transport public local stipulează că procedura de stabilire a tarifelor percepute pentru prestarea serviciului de transport public local de persoane trebuie să ţină seama, printre altele, de următoarele reguli:

 - tarifele se actualizează periodic prin indexare cu indicele de creştere a preţurilor de consum, prin hotărâre a consiliilor locale, consiliilor judeţene sau a Consiliului General al Municipiului Bucureşti, după caz;
- modificarea tarifelor sau a subvenţiilor se aprobă prin hotărâre a consiliilor locale, consiliilor judeţene sau a Consiliului General al Municipiului Bucureşti, după caz.

Luând în considerare Hotărârea Consiliului Local nr. 452/15.12.2009 privind aprobarea Protocolului de colaborare încheiat între Primăria Municipiului Timişoara şi Regia Autonomă de Transport Timişoara pentru acordarea unor înlesniri la costul abonamentelor pe mijloacele de transport în comun în municipiul Timişoara în anul 2010, precum şi Hotărârea Consiliului Local nr. 453/15.12.2009 privind aprobarea  modalităţii de acordare a gratuităţii la transportul urban cu mijloace de transport în comun de suprafaţă, conform Legii nr. 448/2006;

Conform O.U.G. nr. 148/2000 pentru modificarea unor reglementări în domeniul serviciilor de transport local de călători şi O.U.G. nr. 36/2001 privind regimul preturilor şi tarifelor reglementate care se stabilesc cu avizul Oficiului Concurenţei, tarifele Regiei Autonome de Transport Timişoara nu se stabilesc cu avizul Oficiului Concurenţei.

Având în vedere Comunicatul de Presă nr. 127/10.06.2010 al Institutului Naţional de Statistică;

Ţinând cont de toate cele mai sus prezentate propunem modificarea şi completarea tarifelor prevăzute în Anexa la HCL nr. 255/30.06.2009 la transportul urban de călători în Municipiul Timişoara, conform anexei.

